Holger Rune
Holger Rune er en dansk tennisspiller, der har været professionel siden 2020. Han regnes for et af de største talenter i dansk tennis nogensinde. Hans bedste placering på verdensranglisten er nummer fire (opnået i august 2023).
Holger Rune begyndte at spille tennis som 6-årig og blev allerede som 11-årig dansk ungdomsmester i mixed double (U12) sammen med Clara Tauson. Som ungdomsspiller vandt Holger Rune flere turneringer og nåede i oktober 2019 op som nummer 1 på juniorverdensranglisten.
Som den yngste danske tennisspiller nogensinde fik han i en alder af 14 år og 11 måneder debut på det danske tennislandshold i Davis Cup-turneringen, og som blot 16-årig blev han i 2020 professionel.
Sit helt store gennembrud fik Holger Rune i 2022, hvor han nåede frem til finalen i fem ATP-turneringer og vandt de tre. Højdepunktet kom den 6. november 2022, hvor han vandt turneringen Paris Masters efter at have besejret Novak Djokovic i finalen. Paris Masters rangerer lige under grand slam-turneringerne. Efter sejren rykkede Holger Rune op som nummer ti på verdensranglisten i herresingle. Efter sejr i BMW Open samt finalepladser i Monte Carlo Masters og Italian Open rykkede Holger Rune i maj 2023 op som nummer seks på verdensranglisten.
Holger Rune spillede sig i 2022 frem til kvartfinalen i French Open og til tredje runde i US Open. I januar 2023 nåede han frem til 4. runde i Australian Open som den første danske herrespiller siden Kenneth Carlsen i 1993. I juni nåede han kvartfinalen i French Open og i juli kvartfinalen i Wimbledon som den første spiller siden Kurt Nielsen i 1958.
1 Botic van de Zandschulp måtte opgive ved stillingen 4-3 i første sæt af helbredsmæssige årsager.
Holger Rune nåede sin højeste placering på verdensranglisten den 21. august 2023, hvor han blev rangeret som nummer fire. Nedenfor er vist hans placering på ATP's verdensrangliste ved årets udgang siden 2019.
Holger Rune blev Årets Fund i 2019, og i 2022 blev han kåret til Årets Tennisspiller i Danmark.